กอนช. เฝ้าระวังระดับน้ำในแม่น้ำยมสูงขึ้นจากฝนตกหนัก อาจทำให้เกิดน้ำล้นตลิ่งในพื้นที่ลุ่มต่ำนอกแนวคันกั้นน้ำใน 3 จังหวัด
นายสุรสีห์ กิตติมณฑล เลขาธิการสำนักงานทรัพยากรน้ำแห่งชาติ (สทนช.) ในฐานะรองผู้อำนวยการกองอำนวยการน้ำแห่งชาติ (กอนช.) กล่าวถึงสถานการณ์น้ำภาพรวมของประเทศวันนี้ (3 ต.ค.65) ว่า ได้ให้หน่วยงานที่เกี่ยวข้องเฝ้าระวังระดับน้ำในแม่น้ำยมที่อำเภอศรีสัชนาลัย จังหวัดสุโขทัย (Y.14) มีแนวโน้มเพิ่มขึ้นต่อเนื่อง ทำให้กรมชลประทานปรับเพิ่มการระบายน้ำบริเวณประตูระบายน้ำบ้านหาดสะพานจันทร์ที่อัตรา 700 ลูกบาศก์เมตรต่อวินาที จะส่งผลให้ระดับน้ำที่สถานีวัดน้ำ Y.4 (อำเภอเมืองสุโขทัย) มีระดับสูงขึ้น  โดยจะควบคุมปริมาณน้ำผ่านในอัตราสูงสุดไม่เกิน 510 ลูกบาศก์เมตรต่อวินาที อาจส่งผลให้เกิดน้ำล้นตลิ่งในพื้นที่ลุ่มต่ำนอกแนวคันกั้นน้ำตั้งแต่บริเวณอำเภอสวรรคโลก ศรีสำโรง เมืองสุโขทัย และกงไกรลาศ จังหวัดสุโขทัย  อำเภอพรหมพิรามและบางระกำ จังหวัดพิษณุโลก อำเภอสามง่ามและโพทะเล จังหวัดพิจิตร เนื่องจากประเทศไทยยังคงมีฝนตกต่อเนื่องและมีฝนตกหนักบางแห่งในภาคเหนือ ภาคตะวันออกเฉียงเหนือ ภาคกลาง กรุงเทพมหานคร ปริมณฑล ภาคตะวันออก และภาคใต้ฝั่งตะวันออก โดยช่วง 24 ชั่วโมงที่ผ่านมามีฝนตกสูงสุดบริเวณจังหวัดบุรีรัมย์ กาญจนบุรี และอุตรดิตถ์ ขณะที่ภาพรวมปริมาณน้ำแหล่งน้ำทุกขนาด 62,129 ล้านลูกบาศก์เมตร หรือร้อยละ 75   กอนช. ยังให้หน่วยงานที่เกี่ยวข้องติดตามการบริหารจัดการน้ำในพื้นที่ ที่ได้รับผลกระทบจากฝนที่ตกหนักจากอิทธิพลของพายุโนรูอย่างใกล้ชิด พร้อมให้กรมชลประทานเตรียมแผนบริหารจัดการน้ำในพื้นที่ลุ่มน้ำเจ้าพระยา ด้วยการใช้ระบบชลประทานในพื้นที่ลุ่มน้ำเจ้าพระยาฝั่งตะวันตกในการบริหารจัดการน้ำอย่างเต็มศักยภาพ เพื่อเร่งระบายน้ำลงสู่ทะเลอ่าวไทยให้เร็วที่สุด โดยให้โครงการชลประทานในพื้นที่รับช่วงต่อการระบายน้ำให้สอดคล้องกัน คำนึงถึงผลกระทบที่อาจจะเกิดขึ้นกับประชาชนเป็นหลัก และเร่งติดตั้งเครื่องสูบน้ำเพิ่มเติมบริเวณประตูระบายน้ำตามแนวคลองเจ้าเจ็ด-บางยี่หน คลองพระยาบรรลือ และคลองพระพิมล ควบคู่กับกำจัดผักตบชวาและสิ่งกีดขวางทางน้ำตลอดเส้นทางน้ำ เพื่อเพิ่มประสิทธิภาพการระบายน้ำและเปิดทางให้น้ำไหลได้สะดวกและรวดเร็วมากขึ้น จะช่วยบรรเทาความเดือดร้อนของประชาชนให้ได้รับผลกระทบจากหน้าน้ำหลากให้น้อยที่สุด พร้อมสร้างการรับรู้และประชาสัมพันธ์สถานการณ์น้ำในพื้นที่ให้ประชาชนต่อเนื่อง